  Виталий Пронин  Котькуд гуртэ - Интернет Улон азинскемъя библиотекаос азе выль куронъёс пуктӥсько. Шаерамы али 553 библиотека лыдъяське, 480-эз соос пӧлысь интыяськемын гуртъёсын, тросэз локомотив - дыр - сьӧры бызьыса уг вуо. «Улэп» книгаосты кие кутэм потэ.Ворсасько... Кылем толэзе Кун Кенешын ортчиз библиотекаослы сӥзем элькун законэз эскеронъя котырес ӝӧк. - Жаляса верано, со законын гуртъёсысь, ёрос центръёсысь лыдӟиськон юртъёслы бадӟым саклык уг висъяськы, валтӥсь интыын - кун библиотекаос, - вера Пичи Пурга ёросысь библиотекаосын кивалтӥсь Людмила Шумилова. - Отысь троссэ пунктъёссэ озьы но, тазьы но валаны луэ. Кылсярысь, гожтэмын: библиотека усьтӥськыны быгатэ, гуртын 250 адямилэсь ятыр адями улэ ке. Валамон, быгатэ кылыз вань бере, озьыен, со усьтћськытэк но быгатоз. Шаерамы кун библиотекаен лыдъяське куинез: Национальной, Нылпиослы но егитъёслы элькун лыдӟиськон юрт, ляб адӟисьёслэн но синтэмъёслэн элькун библиотеказы. Элькун кивалтэт соослы саклык висъяны тырше ке но, кылсярысь, Национальной библиотекалэн ёзъёсыз али пазьгиськемын быдэс город кузя. Тросаз фондъёсаз сюрыны ик уг луы. Уго 2012-тӥ арын Советской урамысь юртсэ тупатъяны ворсазы. Нырысь шуизы: библиотека усьтӥськоз 2017-тӥ арын. Но жаляса верано, федерал бюджетысь коньдон ӧз вуы - юрт али но тупатъямтэ. Туэ коть «Удмуртгражданпроект» компания лэсьтӥз ни вуоно юртлэсь проектсэ. Чакламын вуж юрт борды ӝутыны выльзэ - отын кыллёзы книгаос, луозы лыдӟиськон висъетъёс. Юрт паськыталоз 3 поллы. Нош дуныз та малпанлэн - 900 миллион манет. Элькун кисы понна - куртчылӥськись. Оскон федерал бюджет вылэ. Ляб адӟисьёслэн но синтэмъёслэн библиотеказы интыяськемын трос этажъем улон юртлэн нырысетӥ этажаз. Пырон ӧсэз азбар паласен, ляб адӟись адямилы сюрес шедьтыны шуг. Оптимизация шуон библиотакаосты палэнэ ӧз кельты. Шаерамы кылем арын ворсамын вал 3 лыдӟиськон юрт: Сьӧлта ёросысь Юмга-Омгаысь, Сюмси ёросысь Вылынгуртысь но Шаркан ёросысь Сюрегысь (быдэс Россиын берло аръёссэ лыдӟисьёс ыштӥзы 2000 пала библиотекаосты). Нош со дыре куд-ог ёросъёсын лыдӟиськон юртъёс уг тырмо. Кылсярысь, Пичи Пурга ёросын уг тырмы 4 библиотека: Алганча-Эгралан, Шоринь Юриын, Кечурын но Бӧдья-Пуроын. Та гуртъёсын 250-лэсь тросгес адями улэ, - вера Людмила Шумилова. - Гожнялась библиотекамылэн юртэз сисьмиз. Табере библиотека одӥг интыысь мукет интые кӧчыса ветлэ. Бере кылё…  «Лыдӟиськы, Ижкар!» фестиваль Ижын улӥсьёс понна кема витьымон ужрадлы пӧрмиз.Кылем арлэн пумаз ортчиз Россиысь библиотекаослэн 5-тӥ форумзы. Отчы люкаськем библиотекарьёс кивалтэтлы вазиськонэн потӥзы. Кыӵе куронъёссы? Кылсярысь, выльысен поттоно историяя, культурая но литературая «Библиотечные серии» книгаосты - со юрттоз выльдыны но узырмытыны муниципал библиотекаослэсь ӝажыоссэс. Номыр шоры учкытэк, библиотекаосты утёно, тужгес но - гуртъёсын. Вань муниципал библиотекаосы Интернет пыртоно, озьы гуртын улӥсьёс электрон книгаосты лыдӟыны быгатозы. Выль книгаосты басьтон понна тросгес уксё висъяно. Егитъёс лыдӟо электрон книгаосты - нокытчы ветлоно ӧвӧл, телефондэ ӝуатӥд но тӥни. Улонэ туала технологиос пыӵамен, воштӥсько профессия шоры учконъёс но. Библиотекаын ужасьёс шуо: профессимы егитъёс пӧлын адӟем карымон ӧвӧл. Ми пересьмиськом, нош воштӥсьёс уг вуо. Гурт понна уждун но пичи ум басьтӥське ке но. Таӵе малпанъёсты сӧро Ижысь библиотекаос. Кылсярысь, кыӵе но ужрадъёс уг ортчытъя Некрасов нимо библиотека! Залъёс адямиосын тымисько тодмо писательёсын, журналистъёсын пумиськонъёс дыръя. Нош «Лыдӟиськы, Ижкар!» фестиваль Ижын улӥсьёс понна кема витьымон ужрадлы пӧрмиз ни. Арысь аре та фестиваль тросгес но тросгес библиотекаосты люка, одӥг интыын трос пӧртэм ужрадъёс ортчыло. Та возьматэ: библиотека - со лыдӟиськон инты гинэ ӧвӧл, со литература пумысен ваче вераськонъёс, бадӟым адямиосын пумиськонъёс но туала литератураез лэсьтон инты. Проектъёсын мылысь-кыдысь ужаны кутскиз Пичи Пургалась но библиотека. Кылем арын соос улонэ пыӵатӥзы 4 проект. Огез - Самсонов вын-агайёслы сӥзем лыдӟонъёс. Со сяна, удмурт дэрем вурисен Татьяна Москвинаен ӵош «Калык дӥськут шоры выль синмын учкон» проект улонэ пыӵаз. Учаысь библиотека лыдӟиськись семьяослы сӥзем ужрадъёс ортчытъяз. Пургаос потазы Эгра ёросэ, пурга выжызэс эскеризы. Мария Векшина  